ROMÂNIA

JUDEŢUL BUZĂU

MUNICIPIUL BUZĂU

CONSILIUL  LOCAL

PROCES – VERBAL

încheiat astăzi, 28 iulie 2016, orele 11,00, cu ocazia şedinţei

extraordinare a Consiliului Local al Municipiului Buzău

Astăzi, data de mai sus, prin Dispoziţia nr.445 din 25 iulie 2016, a fost convocată şedinţa extraordinară a Consiliului Local al Municipiului Buzău.

La lucrările şedinţei extraordinare au fost prezenţi 21 de consilieri din totalul celor 23 membri ai consiliului local în funcţie. Lipsesc motivat domnii consilieri Florescu Constantin şi domnul consilier Artene Florin, 

La şedinţă participă, fără drept de vot, domnul Ing. Constantin Toma, primarul municipiului Buzău şi doamna Radu Roxelana, şef serviciu cu atribuţii delegate de secretar.

De asemenea la şedinţă, participă în calitate de invitaţi:

- Reprezentanţi ai comercianţilor din Piaţa de Flori;
- reprezentanţi mass-media locală;

alţi participanţi. 

Proiectul ordinii de zi al şedinţei extraordinare a fost adus la cunoştinţă publică în termen legal de către de către doamna Radu Roxelana, şef serviciu cu atribuţii delegate de secretar, prin intermediul presei locale şi pagina de internet şi cuprinde următoarele:     

1.- proiectul de hotărâre privind aprobarea contului de execuţie bugetară pe trimestrul al II-lea 2016 precum şi rectificarea bugetului local al municipiului Buzău pe anul 2016;

2.- proiectul de hotărâre privind aprobarea încetării programului de practicare a patinajului pe gheaţă pentru copiii şi tinerii din municipiul Buzău pentru luna decembrie 2016;

3.- proiectul de hotărâre pentru aprobarea modificării Regulamentului de organizare şi funcţionare al Centrului de Urgenţă de Zi şi de Noapte pentru Persoane Adulte fără Adăpost Buzău;

4.- proiectul de hotărâre privind revocarea mandatului reprezentantului municipiului Buzău în Asociaţia de Dezvoltare Intercomunitară "Buzău-Mărăcineni" şi numirea domnului primar Constantin Toma în această calitate;
5.- proiectul de hotărâre privind atestarea apartenenţei la domeniul privat al municipiului a unei suprafeţe locative cu altă destinaţie decât cea de locuinţă şi a terenului aferent acesteia situate în municipiul Buzău, strada Al. Marghiloman, bloc 17, parter; 

6.- proiectul de hotărâre privind atestarea apartenenţei la domeniul privat al municipiului a unor terenuri aferente spaţiului comercial situat în municipiul Buzău, strada Unirii, bloc 29.C, parter;

7.- proiectul de hotărâre privind atestarea apartenenţei la domeniul privat al municipiului a terenului situat în municipiul Buzău, strada Caraiman nr. 8;

8.- proiectul de hotărâre privind atestarea apartenenţei la domeniul privat al municipiului a terenului situat în municipiul Buzău, strada Rahovei nr. 37;

9.- proiectul de hotărâre privind atestarea apartenenţei la domeniul privat al municipiului a unui teren indiviz şi aferent spaţiului comercial situat în municipiul Buzău, strada Unirii, blocul P5, parter;
10.- proiectul de hotărâre privind aprobarea componenţei comisiei de licitaţie pentru concesionarea şi închirierea bunurilor aparţinând domeniului public şi privat al municipiului Buzău, precum şi vânzarea bunurilor aparţinând domeniului privat al municipiului Buzău;
11.- proiectul de hotărâre privind constituirea Comisiei de analiză a solicitărilor de locuinţe sociale din fondul locativ aflat în administrarea Consiliului Local al Municipiului Buzău şi formulărilor de propuneri privind ordinea de prioritate şi repatizare a acestora;
12.- proiectul de hotărâre privind trecerea locuinţelor pentru tineri, din proprietatea publică a municipiului Buzău în proprietatea publică a statului şi reglementarea juridică a terenurilor aferente;

13- alte probleme ale activităţii curente.

X X X

Lucrările şedinţei extraordinare a Consiliului Local al Municipiului Buzău sunt deschise de către doamna Radu Roxelana, şef serviciu cu atribuţii delegate de secretar, care anunţă că şedinţa este legal constituită, fiind convocată în termen legal prin Dispoziţia nr.445 din 25 iulie 2016, apoi anunţă cvorumul şedinţei care este de 21 consilieri prezenţi din 23 consilieri în funcţie.

Doamna Radu Roxelana, şef serviciu cu atribuţii delegate de secretar, supune aprobării plenului consiliului local procesul - verbal al şedinţei din data de 15 iulie 2016, cu menţiunea că acesta a fost semnat de către preşedintele de şedinţă şi de doamna Radu Roxelana, şef serviciu cu atribuţii delegate de secretar, proces-verbal postat şi pe site-ul Primăriei Municipiului Buzău.

Cu 21 de voturi pentru, domnii consilieri aprobă procesul verbal al şedinţei Consiliului Local al Municipiului Buzău din data de 15 iulie 2016 în forma prezentată.

X X X

În continuare, doamna Radu Roxelana, adresează rugămintea domnului Lazăr Sorin, preşedintele şedinţei, să preia conducerea lucrărilor acesteia.

Domnul consilier Lazăr Sorin:

„ Bună ziua! Vă mulţumesc pentru prezenţă. Avem astăzi, pe ordinea de zi un număr de 13 proiecte de hotărâre. Propun suplimentarea ordinii de zi cu încă trei proiecte de hotărâre, respectiv:
1.- proiectul de hotărâre privind aprobarea dezlipirii imobilului cu numărul cadastral 66114 situat în municipiul Buzău , tarlaua 37, parcela 682;

2.- proiectul de hotărâre privind aprobarea dezlipirii imobilului cu număr cadastral 65937 situat în municipiul Buzău , tarlaua 30, parcela 271;

3. - proiectul de hotărâre pentru modificarea Hotărârii Consiliului Local al Municipiului Buzău nr.77 din 30 aprilie 2015 privind aprobarea concesionării prin atribuire directă către Societatea Comercială “Urbis Serv” S.R.L Buzău a parcărilor publice din municipiul Buzău.
De asemenea, vă supun atenţiei şi adresa trimisă de Prefectura Buzău pe care o să o discutăm la punctul „diverse” şi pentru care vă solicităm punctul dumneavoastră de vedere.”
X X X

Preşedintele şedinţei supune la vot suplimentarea ordinii de zi, care este adoptată cu unanimitate de voturi.

X X X

Preşedintele şedinţei supune la vot ordinea de zi în forma prezentată, care este adoptată cu unanimitate de voturi.

Domnul consilier Constantin Ionescu:

„Doresc să o întreb pe doamna secretar. Convocarea a fost primită în data de 26 iulie la ora 13,30, iar conform Legii 215, trebuie să existe cel puţin trei zile de la convocare, pentru ca şedinţa să fie statutară.”

Doamna Radu Roxelana, şef serviciu cu atribuţii delegate de secretar:
„Se ia în calcul prima şi ultima zi. Avem 26, 27, 28. Din acest punct de vedere şedinţa este legal convocată.”

X X X

Preşedintele şedinţei, supune atenţiei domnilor consilieri proiectul de hotărâre privind aprobarea contului de execuţie bugetară pe trimestrul al II-lea 2016 precum şi rectificarea bugetului local al municipiului Buzău pe anul 2016.
Domnul Constantin Toma, primarul municipiului Buzău:

„Doresc să fac o introducere. Sunt două aspecte aici, legat de diminuarea de cheltuieli şi de majorarea unor cheltuieli. În ceea ce priveşte cheltuielile, sunt cele programate pentru alegerile locale, cheltuieli care au fost ulterior decontate din bugetul de stat de Instituţia Prefectului în valoare de 1089 mii lei, un alt articol este diminuarea cheltuielilor cu norma de hrană prin sistarea acesteia, în valoare de 2047 mii lei. Legat de art.67 au fost anulate activităţile sportive, de tineret şi de susţinere a cultelor, însemnând 46 de miliarde, care au fost prinse, dar nu se pot angaja datorită arieratelor şi plăţilor restante. Am intrat în acest an cu arierate, ce s-a reuşit până la data la care mă aflu în faţa dumneavoastră, am reuşit să micşorăm aceste arierate şi plăţi restante cu suma de 5 mil. de lei. În ceea ce priveşte majorarea cheltuielilor la capitolul învăţământ, tinând cont că începe şcoala în septembrie, am suplimentat cu 6.496 mii lei, precum şi angrenarea unor cheltuieli de reparaţii care se vor face pe perioada vacantei. De asemeni, capitolul bunuri şi servicii se majorează pentru întreţinerea de străzi din municipiul Buzău. Din aprilie s-au consumat toţi bănuţii, mai sunt facturi de venit de la URBIS şi am suplimentat cu această sumă pentru că avem foarte multe situaţii, să astupăm gropi, să mai facem plombări că nu oprim circulaţia pe străzi sau să punem oamenii în pericol. Din păcate doar atât s-a putut face la acest moment. Facem eforturi împreună să micşorăm în continuare cheltuieli, lucrăm la o nouă organigramă care va trebui să plece la Bucureşti la Agenţia Naţională a Funcţionarului Public pentru avizare în circa 30 de zile, dar doresc să veniţi cu un punct de vedere pentru o îmbunătăţire, astfel încât când va veni de la ANFP să o putem vota şi să funcţionăm mai bine. Estimăm ca din 940 de posturi în actuala organigramă, vrem să ajungem undeva în jur de 400-450. Din această raţiune se vor reduce foarte mult costurile şi în acelaşi timp cred că se va dinamiza şi activitatea de zi cu zi din primărie. Cam asta am avut de spus.”

Domnul consilier Ion Barbu:

„La acest punct al ordinii de zi vom avea şi noi o anumită poziţie în vot. Vom vota pentru, dar, tot votul acesta pentru, are o dezbatere atât cât ne-a putut permite timpul. O dezbatere între noi consilierii opoziţiei. Am încercat să fim mai bine documentaţi dar nu s-a putut, pentru că am fi avut nevoie de mai mult timp să putem să vedem cum s-au cheltuit aceşti bani în această perioadă, dacă tot ce este aici este tocmai în regulă. Am avut întotdeauna puse în şedinţele de Consiliu Local documente semnate de oameni din aparatul primarului şi nu numai şi ulterior am constatat că toate aceste documente care ne-au fost puse în faţă, nu erau conforme cu realitatea. Începusem noi să punem problema aşa: nu vom vota acest punct de pe ordinea de zi pentru că avem o groază de rezerve, dar pentru că vrem ca în continuare, de aici încolo, să credem că tot ceea ce se întâmplă în primăria municipiului Buzău este transparent, iar toate documentele care ne sunt puse în dezbatere sunt reale, vom vota atunci fără nici un pic de rezerve într-un fel sau altul. Spun că votăm DA, dar cu anumite rezerve, pentru faptul că apar aici nişte cheltuieli, unele dintre ele nejustificate şi dacă ne uităm numai la reactualizarea studiului de fezabilitate pentru reabilitare străzi. Nu este o sumă mare dar apare prea des acest studiu de fezabilitate, iar în realitate străzile din municipiul Buzău nu prea au simţit ceva. Nu s-au făcut lucrurile care ar fi trebuit să se facă. Şi al doilea, mă opresc doar la acestea, reactualizarea studiului de fezabilitate pentru reabilitarea termică a blocurilor, unde este şi aici o sumă. Ştim cu toţi că doar două blocuri sunt reabilitate pe nişte bani din bugetul local. Blocurile acestea datează dacă nu mă înşel din 2001, iar la acest moment nu avem cu cine ne compara, suntem poate pe ultimile locuri dintre municipiile din ţară care nu am fost în stare să accesăm bani europeni, şi a treia, achiziţionarea celor 4 autoturisme pentru care suntem obligaţi să plătim nişte bani. Dar, cu toate aceste, în speranţa că lucrurile vor merge aşa cum trebuie ne vom da votul acestui proiect.”

Domnul Constantin Toma, primarul municipiului Buzău:

„Domnule Barbu, la prima problemă pe care aţi ridicat-o, este vorba de un studiu pentru a pregăti viitorul proiect de asfaltare a Buzăului. Vrem să arătăm în Buzău ceea ce înseamnă asfaltare, spaţiu verde, cabluri în asfalt, garduri îngrijite ş.a.m.d.. Este vorba de intrarea în municipiul Buzău dinspre Ploieşti cu rond la podul care vine peste calea ferată, asfalt pe bază de granit. Am constatat că acest granit este la fel de scump sau la fel de ieftin ca piatra care era folosită până acum la Buzău. Aceste asfaltări vor fi făcute pe granit, amenajarea se va face cu arhitect peisagist, vor fi alţi stâlpi moderni cu un consum energetic mai mic. Vrem să facem acest studiu şi să-l punem în aplicare, iar cei care vor mai face asfaltare în Buzău să aibă acest model, o referinţă la ce înseamnă un asfalt adevărat. Acest proiect va include intersecţia Unirii cu Mareşal Averescu, cu rond la podul de la Drăgaică, pentru că acolo, aşa cum ştim cu toţii este foarte mare aglomeraţie. De acolo vom merge 50 m pe strada care duce la gară-1 Decembrie, vreo 50 m spre unităţile militare şi vreo 50 m pe Unirii. Asta se încearcă cu acest proiect, trebuie să ştim cum stăm. Următoarea propunere cu care o să vin în faţa voastră, a Consiliului Local, pentru că licitaţia va fi de execuţie. Va trebui să vedem dacă acest proiect este funcţional şi cât va costa estimativ. Va trebui să stim cât va costa pentru că trebuie să-l prindem şi în buget. În urma discuţiilor purtate cu BERD-ul, ni se cer date concrete vis-a-vis de acest proiect, dar în afară de asta trebuie să vadă şi o corecţie, să vadă că şi Consiliul Local precum şi primarul lucrează la întreţinerea puterii financiare în acest oraş. Dacă ne vor finanţa acest proiect, până la sfârşitul acestui an se va semna contractul cu BERD-ul pentru începerea asfaltării masive în judeţ. Legat de al doilea proiect cu termia, trebuie şi aici un studiu ca să putem găsi finanţări. În ceea ce priveşte partea cu maşinile în leasing nu vă pot răspunde pentru că  nu eram aici. A fost votat de dumneavoastră în consiliu.”
Domnul consilier Ion Barbu:

„Doresc să mă completez. În 2012 a fost o întreagă dezbatere atunci când am aprobat bugetul, unde se prevedea o investiţie de vreo 12 mil. de lei vechi pentru reabilitarea fântânii arteziene. Buzoienii, cei care se mai duceau pe lângă fântână, pentru că am fost dezinformaţi cum că acolo trebuie o investiţie enormă, astăzi funcţionează cu o investiţie de câteva milioane de lei vechi. Cum este posibil să apară într-un proiect de buget aşa ceva. Doresc şi eu, ca la un moment dat, moral vorbind, cineva să aibă nişte mustrări de conştiinţă. Mulţumesc”
Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 19 voturi pentru şi 2 abţineri (Ion Viorel şi Roşioru-Silviu-Laurenţiu). 
X X X

Preşedintele şedinţei, supune atenţiei domnilor consilieri proiectul de hotărâre privind aprobarea încetării programului de practicare a patinajului pe gheaţă pentru copiii şi tinerii din municipiul Buzău pentru luna decembrie 2016.
Domnul consilier Constantin Ionescu:

„Este în regulă acest proiect de hotărâre din punctul de vedere al Curţii de Conturi, dar doresc să ştiu dacă municipalitatea are în vedere, a pune ceva în loc pentru programul de iarnă?”

Domnul Constantin Toma, primarul municipiului Buzău:

„Cineva s-a oferit să dea pentru Piaţa Daciei un sistem de patinoar, absolut gratuit. Pe partea cealaltă, avem de împărţit sărăcie. Sărăcia nu se poate împărţi. Facem eforturi cu toţii să găsim cele mai bune soluţii ca anul viitor să avem mai mulţi bănuţi în bugetul pe care-l vom aproba în această toamnă să putem să face ceva şi cu Bazinul Olimpic şi cu patinoarul. Cu tot ce ne dorim. Cu privire la patinoarul din Piaţa Daciei, dacă Consiliul Local votează, putem face orice.”

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 de voturi pentru. 

X X X

Preşedintele şedinţei, supune atenţiei domnilor consilieri proiectul de hotărâre pentru aprobarea modificării Regulamentului de organizare şi funcţionare al Centrului de Urgenţă de Zi şi de Noapte pentru Persoane Adulte fără Adăpost Buzău;

Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 13 voturi pentru şi 6 abţineri (Ion Viorel, Roşioru-Silviu-Laurenţiu, Barbu Ion, Şerban Nicolae, Barbu Liviu-Dragoş, Vlad George-Aurelian şi  Bănică Nicu-Liviu.)
 Domnul consilier Daniel Lambru nu participă la vot. 

X X X

Preşedintele şedinţei, supune atenţiei domnilor consilieri proiectul de hotărâre privind revocarea mandatului reprezentantului municipiului Buzău în Asociaţia de Dezvoltare Intercomunitară "Buzău-Mărăcineni" şi numirea domnului primar Constantin Toma în această calitate.
Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 de voturi pentru. 
X X X

Preşedintele şedinţei, supune atenţiei domnilor consilieri proiectul de hotărâre privind atestarea apartenenţei la domeniul privat al municipiului a unei suprafeţe locative cu altă destinaţie decât cea de locuinţă şi a terenului aferent acesteia situate în municipiul Buzău, strada Al. Marghiloman, bloc 17, parter; 

Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 de  voturi pentru. 

X X X

Preşedintele şedinţei, supune atenţiei domnilor consilieri proiectul de hotărâre privind atestarea apartenenţei la domeniul privat al municipiului a unor terenuri aferente spaţiului comercial situat în municipiul Buzău, strada Unirii, bloc 29.C, parter.
Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 de  voturi pentru. 

X X X

Preşedintele şedinţei, supune atenţiei domnilor consilieri proiectul de hotărâre privind atestarea apartenenţei la domeniul privat al municipiului a terenului situat în municipiul Buzău, strada Caraiman nr. 8.
Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 de voturi pentru.  

X X X

Preşedintele şedinţei, supune atenţiei domnilor consilieri proiectul de hotărâre privind atestarea apartenenţei la domeniul privat al municipiului a terenului situat în municipiul Buzău, strada Rahovei nr. 37.
Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 de voturi pentru.  

X X X

Preşedintele şedinţei, supune atenţiei domnilor consilieri proiectul de hotărâre privind atestarea apartenenţei la domeniul privat al municipiului a unui teren indiviz şi aferent spaţiului comercial situat în municipiul Buzău, strada Unirii, blocul P5, parter.
Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 de voturi pentru.  

X X X

Preşedintele şedinţei, supune atenţiei domnilor consilieri proiectul de hotărâre privind aprobarea componenţei comisiei de licitaţie pentru concesionarea şi închirierea bunurilor aparţinând domeniului public şi privat al municipiului Buzău, precum şi vânzarea bunurilor aparţinând domeniului privat al municipiului Buzău.
Domnul consilier Daniel Lambru membru în comisia de validare face cunoscut rezultatul votului secret:

Andrei Neder 20 de voturi pentru şi o abţinere;

Titus Samoilă 20 de voturi pentru şi o abţinere;

Auraş Avramescu 20 de voturi pentru şi o abţinere;

Mariana Başturea 20 de voturi pentru şi o abţinere;

Victoria Dimciu 20 de voturi pentru şi o abţinere;

Emilia Lungu 20 de voturi pentru şi o abţinere;

Supleanţi:

Ionuţ Apostu 20 de voturi pentru şi o abţinere;

Liviu Badiu 20 de voturi pentru şi o abţinere;

Laurenţiu Vasile 20 de voturi pentru şi o abţinere;

Bogdan Barbu 20 de voturi pentru şi o abţinere;

Ioan Oşvat 20 de voturi pentru şi o abţinere;

Camelia Radu 20 de voturi pentru şi o abţinere;

Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 de voturi pentru.  

X X X

Preşedintele şedinţei, supune atenţiei domnilor consilieri proiectul de hotărâre privind constituirea Comisiei de analiză a solicitărilor de locuinţe sociale din fondul locativ aflat în administrarea Consiliului Local al Municipiului Buzău şi formulărilor de propuneri privind ordinea de prioritate şi repatizare a acestora.
Domnul Constantin Toma, primarul municipiului Buzău:

„Aceste locuinţe trebuie să fie aprobate de către Consiliul Local, până acum nu s-a întâmplat aşa, din această cauză se impune reorganizarea. Am înfiinţat o comisie care va face o inventariere atât a locuinţelor cât şi a problemelor, pentru că la audienţele care se ţin săptămânal, 70% din probleme sunt cu locuinţe sociale. Ionuţ Apostu, fără domnul Emil Şerban, va coordona o comisie care va lua fiecare situaţie în parte şi o va analiza. Cu aceste locuinţe sunt diverse situaţii. Sunt ocupate de anumite persoane care de doi ani nu au mai trecut pe acolo sau le-au subînchiriat, sunt anumite locuinţe libere de câţiva ani şi nu ştiu ce se întâmplă cu ele. Din această cauză am dispus să verificăm la sânge această situaţie. Apoi, cu raportul care va ieşi, raport la care veţi avea acces, se va decide în consecinţa ce este de făcut în acestă situaţie pentru a înbunătăţii această activitate de locuinţe sociale şi de serviciu.”
Domnul consilier Daniel Lambru membru în comisia de validare face cunoscut rezultatul votului secret:

„Gabriela Antonescu 20 de voturi pentru şi o abţinere;

Titus Samoilă 20 de voturi pentru şi o abţinere;

Carmen Pascu 20 de voturi pentru şi o abţinere;

Mariana Başturea 20 de voturi pentru şi o abţinere;

Nicuşor Creangă 20 de voturi pentru şi o abţinere;

Elena Ivaşcu 20 de voturi pentru şi o abţinere”

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 de voturi pentru.  

X X X

Preşedintele şedinţei, supune atenţiei domnilor consilieri proiectul de hotărâre privind trecerea locuinţelor pentru tineri, din proprietatea publică a municipiului Buzău în proprietatea publică a statului şi reglementarea jurtidică a terenurilor aferente.
Domnul consilier Ion Barbu:

„Domnule preşedinte am eu o intervenţie. Există aici un articol care spune că se pot cumpăra aceste locuinţe. Se ştie destul de bine că la Buzău avem o problemă vis-a-vis de modul în care au fost repartizate aceste locuinţe. Sunt foarte multe intervenţii făcute în anii anteriori cu privire la această repartizare, fini, naşi, care la această oră stăpânesc aceste apartamente, sunt acolo chiriaşi oameni care nu au trecut printr-o comisie aprobată de Consiliul Local. Dacă la acest moment le dăm posibilitatea să se cumpere de către cei care sunt chiriaşi, cred că facem o greşeală. Nu ştiu cât suportă ca şi cheltuieli primăria pentru acele locuinţe, dar în acelaşi timp spun cu tărie că dacă nu păstrăm locuinţe pentru eventualii medici care ar vrea să vină în oraş sau specialişti, oameni care sunt valoroşi pentru municipiul Buzău şi cărora nu le putem asigura locuinţe. Acum dacă vindem aceste locuinţe ANL cred că avem o mare problemă. Chiar dacă cineva va spune că cheltuielile cu întreţinerea acestor locuinţe sunt foarte mari.”

Domnul Constantin Toma, primarul municipiului Buzău:

„Domnule Barbu, niciodată nu a plecat o locuinţă de la ANL la altcineva, nu poţi da afară pe nimeni. Aceste locuinţe au început să se deprecieze. Am constatat personal că sunt ocupate de  familii tinere, probabil că mai sunt şi două, trei cazuri care nu sunt în regulă. Dar, până la urmă eu cred că este cel mai bun lucru, este solicitarea lor. Practica de vânzare probabil că o ştiţi. Din vanzare Primăria Buzău va lua doar 1%, 99% va lua statul român care va investi tot în locuinţe pentru tineri. Noi vom încerca să obţinem bani pentru tineri, să facem locuinţe la Buzău.”

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 de voturi pentru.  

X X X

Preşedintele şedinţei, supune atenţiei domnilor consilieri proiectul de hotărâre privind aprobarea dezlipirii imobilului cu numărul cadastral 66114 situat în municipiul Buzău , tarlaua 37, parcela 682.
Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 de voturi pentru.  

X X X

Preşedintele şedinţei, supune atenţiei domnilor consilieri proiectul de hotărâre privind aprobarea dezlipirii imobilului cu număr cadastral 65937 situat în municipiul Buzău , tarlaua 30, parcela 271.
Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 de voturi pentru.  

X X X

Preşedintele şedinţei, supune atenţiei domnilor consilieri proiectul de hotărâre pentru modificarea Hotărârii Consiliului Local al Municipiului Buzău nr.77 din 30 aprilie 2015 privind aprobarea concesionării prin atribuire directă către Societatea Comercială “Urbis Serv” S.R.L Buzău a parcărilor publice din municipiul Buzău.
Domnul consilier Constantin Ionescu:

„Proiectul de hotarare face referire la suprafaţa de 8.081 mp, dacă poate să ne spună cineva de câte locuri de parcare este vorba în această suprafată, pentru că buzoienii plătesc ca număr şi pe locul de parcare pe durata de staţionare. Din punctul meu de vedere cred că era mult mai corect ca aceste suprafeţe de parcaj să fie bine sistematizate, delimitate mai bine.”

Domnul Constantin Toma, primarul municipiului Buzău:

„Nu este corect ca o societate din subordinea primăriei, să aibă mai mulţi bani în cont decât primăria. Mă duc la piaţă, las maşina acolo, am plătit bănuţul. Acum este cu taxă, înaine nu se plătea deloc. Trebuie să facem altceva aici. Pe partea cealaltă a pieţii, pe strada Independenţei, se inchide până la Centrul Militar, este concesionat şi acel loc dar s-a transformat în depozite mobile, terenul este ocupat de dube care stau cu marfă în ele.  Am constatat că nici proiectul lui Ovidiu Anghel, nici proiectul lui Constantin Toma nu au fost viabile şi recunosc. Ovidiu Anghel spunea că face deasupra pieţei, dar nu încap mai mult de 60 de maşini, eu ziceam că fac subteran în Parcul Sf. Îngerii, dar este biserica şi nu se poate pentru că este monument istoric. Atunci se câştigă mai mult de 60 de locuri dacă sistematizăm aşa cum trebuie. Se va veni cu bariere, pentru riverani se vor da cartele. Astfel se va putea încasa bani controlat, iar firma care va fi, nu ştiu dacă va fi URBIS-ul, se va ţine licitaţie. Primăria trebuie să încaseze mai mulţi bani decât societatea care le are în administraţie.”
Domnul consilier Liviu Barbu:

„Eu am o idee. Modernizarea parcărilor, şi nu pe banii primăriei. Trebuie organizată o licitaţie în care să existe un caiet de sarcini. Obligativitatea firmei care câştigă este să reamenajeze şi să refacă toată parcarea, asfalt, borduri, tot, bineînţeles cu beneficiu mai mare către primărie, fără să ne chinuim noi să mai alocăm bani de la primărie.”

Domnul Constantin Toma, primarul municipiului Buzău:

„Prima jumătate de oră este gratuit iar în rest poate să plătească şi un milion. Interesul este ca cei care se duc la piaţă să aibă loc de parcare. Interesul este ca cetăţeanul buzoian să vină cu autoturismul. Dacă va sta mai mult de o jumătate de oră o face pe banii lui. Interesul este să avem locuri de parcare în acea zonă. Cine vrea să stea mai mult în piaţă este treaba lui.”

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 de voturi pentru.  

X X X

Alte probleme ale activităţii curente:

Domnul Sorin Lazăr preşedintele şedinţei: 
„Instituţia Prefectului ne-a trimis această adesă pe care o aveţi la mapă, şi vă vog frumos să aveţi intervenţii pe marginea ei.”

Domnul Constantin Toma, primarul municipiului Buzău:

„Din discuţiile purtate cu reprezentanţii fondurilor europene, am înţeles că aceştia au fost uşor dezinformaţi şi au înţeles că decizia noastră, hotărârea nr.108 din 1 iulie a fost de a scoate Primaria Buzău din Asociaţia de Dezvoltare Inrecomunitară, erau întradevăr nişte ameninţări legate de plata unor sume, dar nu este cazul. Nimeni dintre dumneavoastră nu a vrut şi nici eu că nu vom mai apela la obţinerea de fonduri europene, sau doamne fereşte să punem în pericol ceea ce s-a întâmplat până acum, respectiv să dăm înapoi banii care s-au cheltuit până acum în judeţul Buzău. Din discuţia purtată a reieşit că dacă nu ne legăm de a pune în pericol aranjamentul instituţional prin care Buzăul a luat bani de la Uniunea Europeană, nu se va întâmpla nimic. Am constatat că domnul Tescaru ştie să facă un lobby adevărat şi vă spun cu o oarecare jenă, nu este posibil ca domnu Tescaru să fi fost primit de două ori de domnul Ministru al Fondurilor Europene şi primarului ales al Buzăului nu i se răspunde nici la telefon dar nici la scrisoarea  care a plecat imediat din partea mea prin care informam că nu am pus în pericol contractul cu Uniunea Europeană. Atât vă pot spune. Lucrurile sunt aşezate în sensul că vom face tot ceea ce este necesar să se respecte legea şi această companie să asculte şi de Consiliul Local Buzău. Nu este posibil ca în consiliul de administraţie din cei cinci, trei sunt angajaţii Companiei de Apă. Modificarea statutului s-a făcut în iunie 2016 alegerile pentru primar au fost în 5 iunie 2016.„  

Domnul consilier Ion Barbu:

„Domnule preşedinte. Avem jurişti în consiliul local, mie mi se pare un pic greşită formularea în hotărârile adoptate în 01 iulie legat de actul constitutiv al operatorului regional. Nu am găsit în toată legislaţia, nici 31, nici 215, nici 51 care ţine de asociaţiile de dezvoltare, nici măcar în Legea 313/2015, formularea de genul acesta act constitutiv al operatorului regional. Operatorul regional îşi desfăşoară activitatea doar pe baza Regulamentului de Organizare şi Funcţionare aprobat în Consiliul Local al operatorului şi avizat. Nu am găsit nicăieri formularea aceasta statut cadru şi act constituţional. Aceste documente le au doar Asociaţiile de Dezvoltare Intercomunitară. Operatorul Regional îşi desfăşoară activitatea pe Regulamentul de Organizare şi Funcţionare. Formularea noastră aşa este acolo în hotărârile din 01 iulie.”
Domnul Constantin Toma, primarul municipiului Buzău:

„Întâmplător domnul Sorin Lazăr este şi directorul Camerei de Comerţ. Eu doresc să-mi cer scuze public faţă de domnul Fănică Bârlă, domnul consilier. Aranjamentul a fost făcut între Boşcodeală şi Tescaru. Acesta este adevărul.”
Domnul Sorin Lazăr, preşedintele de şedinţă:
„Încerc eu să vă răspund. Dacă s-a întâmplat ce spuneţi dumneavoastră, într-adevăr este o eroare de redactare, este vorba de actul constitutiv, dar nu a lui ADI. Este vorba de actul constitutiv al Companiei de Apă.”

Domnul Constantin Toma, primarul municipiului Buzău:

„Eu am făcut o adresă pentru fiecare consilier local. La această şedinţă nu sunt prezenţi nici domnul Sălcuţan nici domnul Florescu. O să vorbesc cu dumnealor şi cu siguranţă se va rezolva.”
Domnul Sorin Lazăr, preşedintele de şedinţă:

„ Este o formulare nefericită, pentru a fi formulat corect putem să-i spunem actul constitutiv actualizat al Societăţii Comerciale Compania de Apă S.A.”

Domnul consilier Ion Barbu:

„O să vedeţi că în legislaţie nu o să găsiţi nicăieri că operatorul unui serviciu public să abă act constitutiv.”
Domnul Constantin Toma, primarul municipiului Buzău:

„Am explicat doamnei Prefect, celor de la Fonduri Europene şi doamnei director de la BERD, obiectivul atragerii unor asemenea fonduri europene este să se respecte acordul cadru încheiat cu Uniunea Europeană care spune că până în 2018, 98% din populaţie să fie conectată la apă potabilă şi la canalizare. Nu se va întâmpla acest lucru dacă va fi aceeaşi tendinţă.”

Domnul consilier Ion Barbu:

„Dacă noi vom accepta în continuare pe baza angajamentelor, angajate de Compania de Apă şi în 2017 să venim cu o majorare de preţ, iar în 2015 şi 2016 că aşa a dorit domnul Tescaru să nu ne majoreze preţul, din 2017 până în 2020 să majoreze din nou metrul cub că aşa este angajamentul.”
Domnul Constantin Toma, primarul municipiului Buzău:

„Aceste tarife sunt votate deja şi pentru 2017 şi pentru 2018, mărirea tarifelor. Eu doresc să spun altceva. Nu se va atinge acest obiectiv deoarece lumea nu se va branşa. Nu se va atinge obiectivul de 98% deoarece preţul este foarte mare. Se vor fora puţuri, se va lua apă în bidoane iar la reţea se vor lega câţiva oameni cu bani şi toate instituţiile statului. Acesta este adevărul, nu se va respecta acest prag cu Uniunea Europeană din cauza preţului exagerat. Preţul la apa meteorică, care este imens pentru buzoieni, care-l plătesc o dată acasă şi o dată când este ploaie multă pentru trotuare, şcoli pentru instituţii, Piaţa Daciei ş.a.m.d.. În acelaşi timp mai este o scurgere pe care nu o sesizează nimeni. Subvenţionăm apa caldă şi căldura  250-300 mil. pe an. Avem cea mai scumpă apă caldă din România pentru că avem cea mai scumpă apă rece din România în sistem ca să o putem face apă caldă. Buzoianul nu mai simte pentru că este plătită de restul buzoienilor. Acesta este adevărul. Suntem înşelaţi de trei ori.”
Domnul consilier Silviu Roşioru:

„Domnule primar, stimaţi colegi răspunsul doamnei prefect a fost să revocaţi aceste proiecte de hotărâre, ni s-a adus la cunoştinţă şi scris, domnul primar spune că a vorbit cu doamna prefect. Ce răspuns ni s-a dat scris şi dacă doamna prefect este de acord cu părerea domnului primar ? Eu cred că prefectul este reprezentantul Guvernului în judeţ şi reprezentantul statului, organ suprem de control şi dacă spun că aceste proiecte de hotărâre nu sunt în ordine şi trebuiesc revocate, propun să le repunem din nou, într-o şedinţă de consiliu, să le reformulăm sau să le corectăm şi pe urmă să le supunem la vot ca să nu încălcăm aceste prevederi. Eu cred că ar fi mult mai bine aşa până când lămurim această problemă.”

Domnul Constantin Toma, primarul municipiului Buzău:

„Eu cred că era foarte corect din partea doamnei prefect, pentru că în orice conflict sunt două părţi, dumneaei a reacţionat extrem de rapid şi nu a invitat şi cealaltă parte, poate aveam şi noi un cuvânt de spus. Acelaşi lucru am rugat-o şi eu pe doamna prefect să ne dea un răspuns la adresa înaintată  cu subiect şi predicat la ce s-a întâmplat. A spus acelaşi lucru şi apoi a început să se retragă şi ştiţi la fel de bine ca şi mine în ce context a spus aceste lucruri.”
Domnul consilier Silviu Roşioru:

„Eu nu ştiu despre ce vorbiţi.”
Domnul Constantin Toma, primarul municipiului Buzău:

„Sunteţi purtătorul de cuvânt al domnului Tescaru, accept acest lucru, este democraţie, aţi făcut-o şi la şedinţa trecută.”
Domnul consilier Silviu Roşioru:

„Eu nu sunt purtătorul de cuvânt al nimănui şi nu fac nimic altceva decât să respect legea. Eu vreau să vă spun doat atât, că ni s-a adus această hârtie că sunt ilegale aceste hotărâri. Ce spuneţi dumneavoastră este adevărat că doamna prefect a dat un răspuns în pripă dar şi noi am făcut lucrurile foarte în pripă cu aceste hotărâri. Nici atunci când au fost aceste proiecte de hotărâre, nu a fost prezent la şedinţă niciun reprezentant al Companiei de Apă, care puteau să-şi spună în şedinţa respectivă punctul de vedere. Eu nu sunt reprezentantul domnului Tescaru, eu vreau să respect legea şi atât.”

Domnul Sorin Lazăr, preşedintele de şedinţă:

„Ce propunere aveţi domnule Roşioru ?”

Domnul consilier Silviu Roşioru:

„Să se repună aceste proiecte de hotărâre într-o următoare şedinţă, aşa cum trebuie ele făcute. Eu nu sunt împotriva acestor proiecte de hotărâre, să fie clar, dar trebuie făcute aşa cum cere legea.”

Domnul Sorin Lazăr, preşedintele de şedinţă:

„Reformulez. Ce punct credeţi dumneavoastră că ar trebui rediscutat? Pentru că trebuie ştiut şi lucrul acesta.”
Domnul consilier Silviu Roşioru:

„Aşa cum spunea şi domnul Barbu, reformularea.”

Domnul Sorin Lazăr, preşedintele de şedinţă:

„Acesta este un aspect. Aceasta este propunerea dumneavoastră şi sunt obligat să o supun la vot.”

Domnul consilier Ion Marin:

„De ce mai trebuie să votăm. A dat prefectura un răspuns care nu ştim dacă este corect sau nu. Mai avem la îndemână instanţa de judecată. Atunci ştim dacă este corect sau nu. Nu ne apucăm acum să facem studii juridice, că nu avem abilitatea şi nu ne jucăm.”

Domnul consilier Silviu Roşioru:

„Avem abilitatea pentru că avem jurişti, avem un coleg consilier care a fost Preşedintele Tribunalului, avem directorul Camerei de Comerţ aici, avem specialişti în acest consiliu local.”

Nefiind exprimate alte puncte de vedere, preşedintele şedinţei, supune votului domnilor consilieri propunerea făcută de domnul consilier Răşioru, care este respinsă cu 2 voturi pentru, 5 abţineri şi 14 împotrivă.  

Reprezentanţii Pieţei de Flori:
„Am înţeles că a venit ieri domnul Badiu şi a spus că vor rămâne chioşcurile de pe partea cu Piaţa de Flori şi să comercializeze flori. Vrem şi noi să ne desfăşurăm activitatea în condiţii proprii. Dorim să dispară toate chioşcurile.”

Domnul Constantin Toma, primarul municipiului Buzău:

„Aşa cum se ştie în oraş am început o curăţenie. Nu sunt de acord cu aceste chioşcuri, unele legale, altele mai puţin legale. Acolo unde se vor putea monta chioşcuri, acele spaţii vor fi ocupate numai prin licitaţii. Avem nevoie de bani, avem nevoie de atractivitate în acest oraş şi vom pune condiţii foarte dure vis-a-vis de cum să arate aceste chioşcuri astfel încât să nu stricăm imaginea Buzăului. Deocamdată fac această curăţenie. Această idee de care spune doamna, am spus că multe situaţii sunt foarte grele şi fiind sub acoperişul pieţii să poată să se vândă flori.”
Reprezentanţii Pieţei de Flori:

„Noi avem în codul CAEN doar comercializare flori, iar ceilalţi au şi alte activităţi. Nu mi se pare că este normal.”
Domnul Constantin Toma, primarul municipiului Buzău:

„Nu s-a luat o decizie definitivă. Ei au venit la mine aşa cum aţi venit şi dumneavoastră.”
Domnul Andrei Neder, viceprimarul municipiului Buzău:

„Am studiat foarte mult. Acele chioşcuri pot rămâne şi ele acolo doar cele sub 5m.p., şi pot comercializa numai flori. Ei vor fi obligaţi ca pe perioada cât vor rămâne, acordurile de teren se vor reînnoi lună de lună, să comercializeze numai flori, nimic altceva. Din acest punct de vedere vă creează concurenţă, nimic altceva. Voi veni în teren, vom analiza situaţia şi  vedem ce se poate face.” 

Domnul consilier Constantin Ionescu:

„Care este strategia şi viziunea municipalităţii cu privire la transportul public pe perioada mandatului deoarece multe aspecte cu privire la transportul public sunt ilegale, pentru că în lege nu sunt menţionate vehicule maxi-taxi care să funcţioneze şi să fie destinate transportului public în comun. Care este viziunea privind transportul public în comun?.” 

Domnul Andrei Neder, viceprimarul municipiului Buzău:

„Vă rog să faceţi un raport scris legat de transportul public, pe care-l vom analiza.”
În încheiere, domnul consilier Lazăr Sorin, preşedintele şedinţei, declară închise lucrările şedinţei, mulţumind tuturor pentru participare.

Drept pentru care s-a încheiat prezentul proces-verbal, în 2 (două) exemplare, spre cele legale. 

PREŞEDINTELE ŞEDINŢEI,

      consilier  Lazăr Sorin

                                                                ŞEF SERVICIU 

                CU ATRIBUŢII DELEGATE DE SECRETAR,

  



                 Radu Roxelana

